Luis von Ahn

Luis von Ahn (s. 19. elokuuta 1978 Guatemala, Guatemala) on guatemalalais-yhdysvaltalainen yrittäjä ja ohjelmistokehittäjä. Hän on ollut mukana kehittämässä Captcha-kyselyä ja sitä ylläpitävää ReCaptcha-yritystä, joka myytiin Googlelle vuonna 2009. Hän perusti vuonna 2011 Severin Hackerin kanssa kielten oppimissovellus Duolingon ja toimii nykyään sen toimitusjohtajana. Muita von Ahnin kehittämiä projekteja ovat vuonna 2003 julkaistu metatietoa käsittelevä, myöhemmin Googlelle myyty The ESP Game sekä vuonna 2008 ja sittemmin suljettu Gwap.com.
Luis von Ahnin nettovarallisuus on vuonna 2025 noin 1,9 miljardia dollaria.
Ura ja ansiot.
Luis von Ahn kuului 2000-luvun alussa Carnegie Mellon -yliopistossa erääseen ohjelmistoja kehittävään työryhmään. Ryhmä alkoi kehittelemään Captcha-järjestelmää, jota käytetään verkkosivuilla määrittämään, onko käyttäjä oikea ihminen vai robotti. Von Ahn keksi CAPTCHA-akronyymin yhdessä mentorinaan toimivan tietojenkäsittelytieteilijä Manuel Blumin kanssa, englannin kielen sanoista "Completely Automated Public Turing test to tell Computers and Humans Apart" eli karkeasti suomennettuna "kokonaan automatisoitu julkinen Turingin testi tietokoneiden ja ihmisten erottamiseksi toisistaan." Ensimmäinen Captchan käyttöön ottanut yritys oli Yahoo. Tämän jälkeen von Ahn kehitti ReCaptcha-järjestelmän, jossa käyttäjän pitää kirjoittaa kuvassa näkyvä sana tekstikenttään.
Vuonna 2007 sanomalehti The New York Times pyysi Luis von Ahnia digitalisoimaan vuosisadan verran arkistoituja uutisartikkeleja. Kaksi vuotta myöhemmin vuonna 2009 ReCaptcha-yritys myytiin Googlelle. Vuonna 2011 Luis von Ahn perusti sveitsiläisen Severin Hackerin kanssa kielten oppimissivusto Duolingon ja toimii edelleen sen puheenjohtajana. Vuonna 2021 perustettiin Luis von Ahn -säätiö, jonka on määrä parantaa elämänlaatua von Ahnin kotimaassa Guatemalassa.
Von Ahnilla on hallussaan 13 patenttia Yhdysvalloissa ja on voittanut muun muassa MacArthur Fellowship- ja Lemelson-MIT -palkinnot. Discover Magazine luonnehti von Ahnin yhdeksi 50 tärkeimmästä henkilöstä tieteessä, Siglo Ventinuo nimesi hänet vuoden henkilöksi 2009 ja Foreign Policy nimesi hänet yhdeksi Latinalaisen Amerikan tärkeimmistä älyköistä. Hänellä on Duke-yliopistosta matematiikan kandidaatin tutkinto ja Carnegie Mellon -yliopistosta tohtorin tutkinto tietojenkäsittelytieteessä.
Kritiikki 2025.
Luis von Ahn kertoi huhtikuussa 2025 LinkedIn-tiedotteessa tekevänsä Duolingosta hiljalleen "AI-first" eli tekoälyä priorisoivan yrityksen. Hän kertoi laittavansa tekoälyn hoitamaan sellaiset asiat, joihin se varmasti pystyy ja joihin ihmisiä ei tarvitsisi. Päätös sai paljon kritiikkiä, muun muassa Duolingon TikTok-videoiden kommenttikentät koostuivat pitkälti tekoälyn käyttöä vastustavista viesteistä, monet jopa lopettivat sovelluksen käytön kokonaan protestina. Von Ahn selvensi kantaansa 24. toukokuuta 2025 kertomalla, ettei tekoäly korvaa työntekijöitä kokonaan ja että Duolingo palkkaa uusia työntekijöitä samaan tahtiin.
Duolingo tyhjensi 17. toukokuuta 2025 Instagram- ja TikTok-tilinsä poistamalla kaikki videot ja jättämällä X:ään viestin "real eyes realize real lies" (suom. "oikeat silmät tajuavat oikeat valheet") sekä "gonefornow123" (suom. "poissa toistaiseksi 123"). Moni luuli, että Duolingon tilit hakkeroitiin tai että ne tyhjennettiin kritiikin takia, mutta koko juttu paljastui markkinointitempuksi.
Nuoruus.
Luis von Ahn syntyi 19. elokuuta 1978 sisällissodan aikaan Guatemalan pääkaupunki Guatemalassa, jossa hän asui äitinsä ja mummonsa kanssa. Hänen äitinsä oli lääkäri ja perhe oli keskiluokkainen. Äiti halusi, että von Ahn opiskelisi englanninkielisessä yksityiskoulussa ja osti hänelle Commodore 64 -tietokoneen, josta von Ahn on kertonut kiinnostuksensa teknologiaan alkavan. Von Ahn menestyi nuorena matematiikan ja teknologian saroilla ja lähti Guatemalasta Yhdysvaltoihin vuonna 1996 opiskelemaan Duke Universityyn. Duken opintojensa jälkeen hän lähti Carnegie Melloniin, jossa kehitti Captchan.